Pikitup-hoof kry trekpasAmanda Nair, Pikitup se besturende direkteur. Amanda Nair, die omstrede besturende direkteur van Johannesburg se vullisverwyderingsmaatskappy Pikitup, is Vrydag amptelik afgedank. Haar afdanking volg ná die bevindinge van ŉ onafhanklike forensiese ondersoek na bewerings van wanbestuur. Jackie Mashapu, Pikitup se woordvoerder, het gesê die maatskappy se direksie het besluit dit is in die beste belang van inwoners, werkers en die maatskappy self, om met onmiddellike inwerkingtreding Nair se kontrak te beëindig. Nair is in April vanjaar op “spesiale verlof” geplaas te midde van die munisipale werkersvakbond Samwu se bewerings teen haar wat gepaardgegaan het met verskeie protesaksies. Sy is verlede jaar in hegtenis geneem vir die beweerde diefstal van maatskappyselfone wat glo onregmatig aan haar en haar kinders uitgereik is. Sy is egter deur ŉ hof onskuldig bevind. Samwu het daarna nuwe bewerings teen haar gemaak en geëis dat sy van haar pos onthef word. Bewerings teen haar het opgevlam toe Pikitup-wekers op 9 Maart op ŉ onbeskermde staking gegaan het en geëis het dat hul salarisse verhoog word en Nair afgedank word. Na aanleiding van Samwu se bewerings is ŉ 30 dae lange onafhanklike ondersoek van stapel gestuur om die bewerings rakende Nair te ondersoek.